text: Sønderjyske er finaleklar efter overtid 
  05 januar 2014 kl. 10.20
  Sønderjyske måtte i overtid, før de kunne indløse billet til pokalfinalen.
  Sønderjyske besejrede endnu en gang Frederikshavn White Hawks, ganske som sønderjyderne gjorde det i sidste sæson i både DM-finalen og pokalfinalen. Efter 2-3 på hjemmebane vandt Sønderjyske lørdag aften returkampen i Frederikshavn med 4-2 efter forlængelse.
  Nordjyderne var ellers på finalekurs, da de bragte sig foran 2-1, men backen Tyler Gotto scorede to gange yderligere for Sønderjyske, så han nåede op på et hattrick. Ni sekunder inde i den forlængede spilletid afgjorde Brent Walton opgøret til de forsvarende pokalvinderes fordel, skriver Ritzau.
  Sønderjyske er videre med samlet 6-5.
  I finalen møder Sønderjyske Herning Blue Fox, der med et mål af Branislav Rehus 12 sekunder før udløbet af den forlængede spilletid sikrede Herning en 5-4-sejr ude over Odense Bulldogs. Efter 5-5 i det første opgør i Herning fredag er midtjyderne videre med samlet 10-9.
  